讀故許昌薛尚書詩集
作者：鄭谷
朝代：唐

paragraphs: 篇篇高且真，真爲國風陳。
澹薄雖師古，縱橫得意新。
翦裁成幾篋，唱和是誰人。
華岳題無敵，黃河句絕倫。
吟殘荔枝雨，詠徹海棠春。
李白欺前輩，陶潛仰後塵。
難忘嵩室下，不負蜀江濱。
屬思看山眼，冥搜倚樹身。
楷模勞夢想，諷誦爽精神。
落筆空追愴，曾蒙借斧斤。